“ปริญญ์” ชี้ BREXIT หนุนเศรษฐกิจไทย แนะเร่งผูกมิตรทำการค้ากับอังกฤษ
"ปริญญ์" ชี้ BREXIT ส่งผลดีต่อเศรษฐกิจไทย มองเป็นการเปิดช่องในการทำการค้าระหว่างประเทศได้มากขึ้น
18 ม.ค. 2560

“ปริญญ์” ชี้ BREXIT ส่งผลดีต่อเศรษฐกิจไทย มองเป็นการเปิดช่องในการทำการค้าระหว่างประเทศได้มากขึ้น
คุณปริญญ์ พานิชภักดิ์ กรรมการผู้จัดการ บริษัทหลักทรัพย์ ซี แอล เอส เอ (ประเทศไทย) จำกัด เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีถ้อยแถลงของ นางเทเรซา เมย์ นายกรัฐมนตรีอังกฤษ ว่า ในภาพรวมของเศรษฐกิจไทยมองว่าเป็นโอกาสที่ดี เนื่องจากเป็นการเปิดโอกาสให้สหราชอาณาจักรเข้ามาร่วมลงทุนในไทยมากขึ้น เพราะเม็ดเงินที่อังกฤษต้องจ่ายให้กับยูโรโซนกับการเป็นสมาชิกของสหภาพยุโรปนั้น สามารถที่จะนำมาทำประโยชน์ให้กับประเทศตัวเองได้มากขึ้น
“ผมคิดว่าระยะสั้นใน 1-2 ปีนี้ตลาดหุ้นไทยไม่ได้รับผลกระทบอะไรมากนัก แต่มองว่าเป็นการเปิดโอกาสให้รัฐบาลไทยได้รีบเร่งเข้าไปคุยกับรัฐบาลของคุณ เทเรซา เมย์ ในการที่จะหาข้อตกลงในการที่จะทำการค้า 2 ต่อ 2 ก่อนประเทศอื่น ผมเชื่อว่ารัฐบาลอื่นในอาเซียนก็เริ่มมีการคุยนอกรอบกันบ้างแล้ว และผมก็เชื่อว่ารัฐบาลไทย ไม่ว่าจะเป็นกระทรวงพาณิชย์ หรือทีมงานของนายกฯ ก็เริ่มมมาคุยกัน และเริ่มมีการจัดการคุยให้เป็นทางการระหว่างทางรัฐบาลและสหราชอาณาจักร เพราะโอกาสที่เราจะทำการค้าขายกับทางอังกฤษตอนนี้มีมากขึ้น เพราะสมัยก่อนอังกฤษอยู่ในกรอบที่ค่อนข้างจำกัดมาก จากกฎเกณฑ์ของสหภาพยุโรปทำให้หลายดีลการค้าที่เขาอาจจะทำต่อประเทศไทยนั้นได้ถูกปิดช่อง แต่ถ้าหากเขาแยกตัวออกมาแล้วข้อตกลงบางอย่างที่มีต่อประเทศไทยอาจจะมีมากขึ้น” นายปริญญ์ กล่าว
อย่างไรก็ตามในวันที่มีการลงประชามตินั้นดัชนีหุ้นไทยได้ปรับตัวลงค่อนข้างมาก เพราะคนส่วนใหญ่ไม่ได้คาดหวังว่าอังกฤษจะออกจากยูโรโซน แต่เป็นเพียงแค่ระยะสั้น ทั้งนี้เนื่องจากการที่อังกฤษออกจากยูโรโซนนั้นมีทั้งข้อดีและข้อเสีย ซึ่งขึ้นอยู่กับรัฐบาลปัจจุบันของอังกฤษด้วย อย่างไรก็ตามตลาดได้รับรู้ข่าวนี้มาพอสมควรแล้วจึงเริ่มเข้าใจว่าจริงๆอังกฤษไม่ได้เสียเปรียบที่ออกจากยูโรโซน